眉州郡燕大醉中間道馳出城宿石佛院
作者：陸游
朝代：宋

paragraphs: 玻瓈春作江水清，紫玉簫如雛鳯鳴。
漏聲不聞看炧燭，俠氣未減欺飛觥。
單車萬里信有数，二年三過寧忘情。
釵頭玉茗妙天下，瓊花一樹真虚名。
酒酣忽作檀公策，間道絕出東關城。
清歌未斷去已遠，回首楼堞空峥嶸。
貂裘狐帽醉走馬，陌上應有行人驚。
徑投野寺睡正美，魚鼓忽報江天明。